CELEX: C2006/261/46
Language: et
Date: 2006-10-28 00:00:00
Title: Kohtuasi T-236/06: 1. septembril 2006 esitatud hagi — Landtag Schleswig-Holstein versus komisjon

28.10.2006   
            
            
               ET
            
            
               Euroopa Liidu Teataja
            
            
               C 261/24
            
         1. septembril 2006 esitatud hagi — Landtag Schleswig-Holstein versus komisjon
   (Kohtuasi T-236/06)
   (2006/C 261/46)
   Kohtumenetluse keel: saksa
   Pooled
   
      Hageja: Landtag Schleswig-Holstein (Kiel, Saksamaa) (esindajad: S. R. Laskowski, J. Caspar)
   
      Kostja: Euroopa Ühenduste Komisjon
   Hageja nõuded
   
               —
            
            
               Peatada kohtulik arutamine kuni Euroopa Kohtus käesoleva asjaga seotud asjas otsuse tegemiseni;
               osas, kus Euroopa Kohus leiab, et ta ei ole pädev, ning suunab hagi kooskõlas Euroopa Kohtu põhikirja artikliga 54 Esimese Astme Kohtusse;
            
         
               —
            
            
               tühistada komisjoni 10. märtsi 2006. aasta ning 23. juuni 2006. aasta otsused;
            
         
               —
            
            
               mõista kohtukulud välja komisjonilt.
            
         Väited ja peamised argumendid
   Komisjon keelas vaidlustatud otsustes hageja poolt taotletud juurdepääsu dokumendile SEC(2005) 420, viidates määruse (EÜ) nr 1049/2001 (1) artikli 4 lõike 2 teisele lõigule. Kõnealune dokument sisaldab ühenduse pädevuse õiguslikku analüüsi elektrooniliste sidevõrkude kasutajate poolt isikuandmete säilitamise valdkonnas.
   Esiteks leiab hageja, et rikutud on EÜ artiklit 10 koos EL artikli 1 lõikega 2. Hageja on seisukohal, et lojaalse koostöö vastastikuste kohustuste raames ning arvestades avalikkuse põhimõtet on komisjon kohustatud tagama hageja juurdepääsu taotletavale dokumendile, kuna esineb suur avalik ja parlamentaarne huvi kõnealuse dokumendi täielikuks avalikustamiseks.
   Peale selle viitab hageja EÜ artikli 255 ning määruse (EÜ) nr 1049/2001 artikli 2 lõike 1 rikkumisele. Sellega seonduvalt leiab hageja, et komisjon on taotletavale dokumendile juurdepääsust keeldumisel tuginenud ebaõigesti määruse (EÜ) nr 1049/2001 artikli 4 lõike 2 teisele lõigule, kuna nimetatud dokumendi avalikustamisega ei kahjustata komisjoni õigusnõustamist. Järelikult on kostja teinud oma kaalutlusõiguse teostamisel vea.
   
      (1)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, lk 43; ELT eriväljaanne 01/03, lk 331).